De seneste seks uger har 700 nordjyder og turister på 10 strande langs den nordlige del af vestkysten været på jagt efter de små plastikkugler. Det blev til ti syltetøjsglas fyldt med 15.000 plast-pellets. Plast-pellets er kun to til seks millimeter store og lavet af olie og en slags råmateriale til forskellige produkter i plastindustrien. Men af og til spilder lastbiler dem på vejene, eller der falder noget af containerskibe. Det er organisationen Race for Oceans, som står bag, hvor hundredvis af strandgæster har indsamlet de små plastikkugler. - Plastik skal ikke ligge i naturen. Selv om vi forhåbentlig gennem regulering snart får stoppet udledningen af plastik i naturen, så ændrer det ikke på, at vi står med en global oprydningsopgave, som vi ikke kan løse med håndkraft, siger Signe Simonsen, der er stifter af Race for Oceans. EU skønner, at der hvert år bliver spildt 164.000 tons af de her små plastikkugler under transport til lands og til vands.
Over seks uger er nordjyder troppet op på de vestlige strande for at samle mikroplast.